སྤྱིར་ལོ་རྒྱུས་ཡོངས་གྲགས་སུ་རྒྱན་དྲུག་དང་མཆོག་གཉིས་ཞེས་གྲངས་ཀྱི་ཆ་ནས་བརྒྱད་དུ་བགྲངས་ནའང་བགྲང་ཚུལ་མི་འདྲ་བའི་གོ་རིམ་གཞན་ནི་ལོ་རྒྱུས་ཡོངས་གྲགས་སུ་ཆགས་མེད།དཔེར་ན་རོང་སྟོན་སྨྲ་བའི་སེང་གེས།བསྟོད་པ་རིན་ཆེན་སྤུངས་པ་ལས།རྒྱན་དྲུག་མཆོག་གསུམ་བསྟོད་པའི་དགེ་ཚོགས་ཀྱིས།།མི་ཤེས་དྲི་མ་རིང་དུ་རབ་སྤངས་ཏེ།།མཁྱེན་རབ་དྲི་མ་མེད་པའི་བློ་ཐོབ་ནས།།ཤེས་པ་ཀུན་ལ་བློ་གྲོས་རྒྱས་གྱུར་ཅིག།།ཅེས་ཡོངས་གྲགས་ཀྱི་སློབ་དཔོན་ཆེན་པོ་བརྒྱད་དང་འཕགས་པ་ས་གའི་ལྷ་སྟེ་དགུར་བགྲང་བ་དང་།ཡོངས་སུ་གྲགས་པའི་རྒྱན་གྱི་མཆོག་གཉིས་ཏེ་སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་མི་བགྲང་བར་རྒྱན་དྲུག་ནང་གསེས་ཀྱི་མཆོག་སྟེ་ཟབ་མོ་ལྟ་བའི་སྲོལ་འབྱེད་ཀླུ་སྒྲུབ་དང་རྒྱ་ཆེན་སྤྱོད་པའི་སྲོལ་འབྱེད་ཐོགས་མེད་ཅེས་བགྲངས་པས་མིང་གི་ཆ་ནས་རྒྱན་དྲུག་མཆོག་གཉིས་སུ་བཤད་ཀྱང་དོན་དངོས་སུ་སློབ་དཔོན་ཆེན་པོ་དྲུག་ལས་མི་བགྲང་བའང་ཡོད་དེ།འཇུ་མི་ཕམ་གྱིས་མཛད་པའི་སྐད་གཉིས་ཤན་སྦྱར་ལས།ཀླུ་སྒྲུབ་ཨརྱ་དེ་བ།འཕགས་པ་ཐོགས་མེད།སློབ་དཔོན་དབྱིག་གཉེན།སློབ་དཔོན་ཕྱོགས་ཀྱི་གླང་པོ།དཔལ་ལྡན་ཆོས་ཀྱི་གྲགས་པ་དང་དྲུག་གོ།མཆོག་གཉིས་ནི།དེ་དྲུག་གི་ནང་ནས་ཤིང་རྟ་ཀླུ་ཐོགས་གཉིས་ལ་འདོད་ཅེས་དང་།བོད་རྒྱ་ཚིག་མཛོད་ཆེན་མོར་འདོད་ཚུལ་གཉིས་བཀོད་པའི་ཕྱི་མ་སྟེ།ཟབ་མོ་ལྟ་བའི་སྲོལ་འབྱེད་ཀླུ་སྒྲུབ་དང་རྒྱ་ཆེན་སྤྱོད་པའི་སྲོལ་འབྱེད་ཐོགས་མེད་གཉིས་ནི།འཛམ་གླིང་མཛེས་པར་བྱེད་པའི་རྒྱན་དྲུག་གི་ནང་ནས་མཆོག་ཏུ་གྱུར་བའི་སློབ་དཔོན་ཤིང་རྟ་ཆེན་པོ་གཉིས་ཡིན་ཞེས་པ་ལྟ་བུའོ།།གཞན་ཡང་།སློབ་དཔོན་ཡོན་ཏན་འོད་དང་ཤཱཀྱ་འོད་གཉིས་རྒྱན་དྲུག་གི་ནང་དུ་བགྲངས་ནས་སྔར་ལྟར་མགོན་པོ་ཀླུ་སྒྲུབ་དང་འཕགས་པ་ཐོགས་མེད་གཉིས་མཆོག་གཉིས་སུ་བཞེད་པའི་ཚུལ་ཡང་ཡོད་དེ།དཔའ་བོ་གཙུག་ལག་ཕྲེང་བས་མཛད་པའི་ཆོས་འབྱུང་མཁས་པའི་དགའ་སྟོན་དུ།བོད་གཞན་རྣམས་ཡོན་ཤྰཀ་གཉིས་མཆོག་གཉིས་དང་གཞན་དྲུག་རྒྱན་དྲུག་ཏུ་འདོད་ཀྱང་ཤེས་བྱེད་མེད་ལ།ཀླུ་སྒྲུབ་ཐོགས་མེད་གཉིས་མཆོག་གཉིས་དང་གཞན་དྲུག་རྒྱན་དྲུག་ཏུ་རྗེ་ཆོས་གྲགས་རྒྱ་མཚོ་བཞེད་པ་ཉིད་ལེགས་ལ་ཀླུ་ཐོགས་གཉིས་ནི་ལུང་བསྟན་མང་ཞིང་ཤིང་རྟའི་སྲོལ་འབྱེད་ཡིན་པས་མཆོག་ཏུ་གྲུབ་ཅེས་དང་།དེའི་འོག་དེ་མ་ཐག་ཏུ་དེས་ན་ཨརྱ་དེ་ཝ་དང་དབྱིག་གཉེན།ཕྱོགས་གླང་དང་ཆོས་གྲགས་ཡོན་ཤྰཀ་གཉིས་ཏེ་དྲུགཀླུ་སྒྲུབ་ཐོགས་མེད་དེ་མཆོག་གཉིས་སོ་ཞེས་པ་དང་།བདུད་འཇོམས་ཆོས་འབྱུང་ལས་ཀྱང་།ཕལ་ཆེར་དུ་ཀླུ་ཐོགས་གཉིས་ལ་མཆོག་གཉིས་སུ་གྲགས་ཤིང་།ཕྱི་མ་རྣམས་ཀྱི་སྟེང་དུ་སློབ་དཔོན་ཡོན་ཏན་འོད་དང་ཤྰཀྱ་འོད་བསྣན་པས་རྒྱན་དྲུག་ཏུའང་བྱེད་དོ་ཞེས་དང་།དེ་མིན་གོང་དུ་དྲངས་པའི་སྐད་གཉིས་ཤན་སྦྱར་དང་དུང་དཀར་ཚིག་མཛོད་གཉིས་སུ་ཡང་ཡོན་ཤྰཀ་གཉིས་རྒྱན་དྲུག་གི་གྲས་སུ་བགྲངས་ནས་ཀླུ་ཐོགས་གཉིས་མཆོག་གཉིས་སུ་བཞེད་པའི་ཚུལ་ཡང་བཀོད་ཡོད་དོ།།ལུགས་གཞན་ཡང་མང་དུ་མཆིས་ཏེ།ཚལ་བ་ཀུན་དགའ་རྡོ་རྗེའམ་སི་ཏི་དགེ་བའི་བློ་གྲོས་ཀྱིས་མཛད་པའི་དེབ་ཐེར་དམར་བོར་དེ་ནས་རིམས་ཀྱིས་ཀླུ་སྒྲུབ་དང་ཟླ་བ་གྲགས་པ།ཡོན་ཏན་འོད་དང་ཤྰཀྱ་འོད་བསྣན་པས་མཆོག་བརྒྱད་ཅེས་སློབ་དཔོན་ཨརྱ་དེ་བའི་ཚབ་ཏུ་སློབ་དཔོན་ཟླ་བ་གྲགས་པ་བགྲངས་འདུག་ཀྱང་དེའི་འགྲེལ་བ་དེབ་ཐེར་དམར་བོའི་གལ་ཆེའི་ཚིག་འགྲེལ་གནད་བསྡུས་ལས།དེབ་ཐེར་འདིར་སློབ་དཔོན་འདི་འཛམ་གླིང་རྒྱན་དྲུག་གི་གྲས་སུ་བགྲང་འདུག་ཀྱང་བོད་ཀྱི་ལོ་རྒྱུས་ཡོངས་གྲགས་སུ་སློབ་དཔོན་ཨརྱ་དེ་བ་བགྲངས་པ་ལས་སློབ་དཔོན་འདི་བགྲངས་སྲོལ་མེད་ཅེས་ཚལ་བའི་བཞེད་པར་གསལ་ཁ་བཏོན་ནས་དགག་ཕྱོགས་མཛད་དོ།།ཡང་གོང་མ་རྣམ་ལྔའི་ཡ་གྱལ་འགྲོ་མགོན་འཕགས་པ་བློ་གྲོས་རྒྱལ་མཚན་གྱིས་མཛད་པའི་བསྟོད་པ་གཞུང་ལུགས་མ་རུ།ཤྰཀྱ་འོད་ཀྱི་མཚན་ཟུར་ཙམ་ཡང་མ་སྨོས་པར་སློབ་དཔོན་ཆོས་སྐྱོང་ལ་བསྟོད་ཚུལ་འདིས་ཤྰཀྱ་འོད་རྒྱན་དྲུག་མཆོག་གཉིས་སམ་མཆོག་བརྒྱད་གང་རུང་དུ་མི་བཞེད་པའི་ལུགས་གསལ་བོར་ཆགས་ཡོད།ཡང་རྒྱན་དྲུག་མཆོག་བརྒྱད་ཅེས་རྣམ་གྲངས་མི་འདྲ་བ་སྟེ།ལོ་རྒྱུས་ཡོངས་གྲགས་སུ་རྒྱན་དྲུག་ལས་མགོན་པོ་ཀླུ་སྒྲུབ་དང་འཕགས་པ་ཐོགས་མེད་གཉིས་ཕྲི་ནས་དེའི་སྟེང་དུ་བཙུན་པ་ཟླ་བ་དང་སློབ་དཔོན་དཔའ་བོ་བཅས་བསྣན་ནས་བརྒྱད་དུ་བགྲང་བའི་ཚུལ་གཅིག་དང་ཡོངས་སུ་གྲགས་པའི་རྒྱན་དྲུག་མཆོག་གཉིས་ལ་མཆོག་བརྒྱད་དུ་མཛད་པའི་ལུགས་སོགས་དུང་དཀར་ཚིག་མཛོད་ཀྱིས་མཚོན་པའི་ཡིག་ཆ་གཞན་དུའང་གསལ།ཀློང་ཆེན་རབ་འབྱམས་པ་དྲི་མེད་འོད་ཟེར་གྱིས་མཛད་པའི་མཛོད་ཆེན་བདུན་གྱི་ཡ་གྱལ་གྲུབ་མཐའ་མཛོད་ཀྱི་གཞུང་ལས།ཡོངས་སུ་གྲགས་པ་དྲུག་དང་མཆོག་བརྒྱད་ནི་ཉི་ཟླ་དང་ནོར་བུ་ལྟ་བུའོ།།རྒྱན་དྲུག་ནི།ཀླུ་སྒྲུབ་སྙིང་བོ་དང་ཐོགས་མེད།དབྱིག་གཉེན་དང་ཕྱོགས་ཀྱི་གླང་བོ།ཆོས་ཀྱི་གྲགས་པ་དང་ཡོན་ཏན་འོད་དོ།།མཆོག་བརྒྱད་ནི།དེ་རྣམས་ཀྱི་སྟེང་དུ་འཕགས་པ་ལྷ་དང་ཙནྡྲ་གོ་མི་དང་དཔའ་བོ་གསུམ་བསྣན་ནས་ཕྱོགས་གླང་ཕྲི་བའོ་ཞེས་དང་།དེབ་ཐེར་དམར་པོར་དེ་ནས་རིམས་ཀྱིས་ཀླུ་སྒྲུབ་དང་ཟླ་བ་གྲགས་པ།ཡོན་ཏན་འོད་དང་ཤྰཀྱ་འོད་བསྣན་པས་མཆོག་བརྒྱད་ཅེས་གསུངས་པ་མ་གཏོགས་ཆ་ཚང་ཞིག་གསལ་བོར་བཀོད་མེད།གཡུང་དྲུང་བོན་པོ་རྣམས་ལྟར་ན།སྟོན་པ་གཤེན་རབ་ཀྱིས་གཉེར་གཏད་ཀྱི་སློབ་མ་ལྷ་སྲས་གར་མ་ལི་ཤོའི་སློབ་མ་མཁས་པ་དྲུག་སྟེ།མདོ་དྲི་མེད་གཟི་བརྗིད་བཟོ་ལ་མཁས་པ་བཟོ་རྗེ་ལྷ་དབང་དང་ཕུབ་ལ་མཁས་པ་རྫུ་འཕྲུལ་དབང་ཕྱུག་དང་།བླུག་ལ་མཁས་པ་བླུག་ཐོག་བ་ཝ་དང་མགར་ལ་མཁས་པ་མགར་ལྷ་ཡུག་པ་དང་།ལྷ་ལ་མཁས་པ་ལྷ་གསས་པདྨ་དང་བྲིས་ལ་མཁས་པ་ཡི་གེ་འཕྲུལ་ཆུང་དང་དྲུག་བྱུང་སྟེ་འཇིག་རྟེན་གྱི་ཁམས་ཡོན་ཏན་གྱིས་བརྒྱན་ཏེ་སངས་རྒྱས་བསྟན་པ་ཆགས་ཞིང་དུ་མཛད་དོ།།ཞེས་དང་།གདུལ་དཀའ་བཏུལ་ནས་བསྟན་པ་སྤེལ་བའི་མདོ་རུ་ཡང་།དེ་ནས་ཡང་སྟོན་པས།ལྷ་སྲས་གར་མ་ལི་ཤོ་ལ་བཀའ་སྩལ་བ།།ཉོན་ཅིག་ལྷ་སྲས་གར་མ་དང་།།འཛམ་གླིང་མཁས་པའི་རྒྱན་དྲུག་དང་།།ཁྱེད་རྣམས་ལས་འཕྲོ་སྐལ་བ་ལྡན།།ཞེས་སོགས་ནས།ཉོན་ཅིག་འཛམ་གླིང་རྒྱན་དྲུག་ཉོན།།འོ་སྐོལ་འཛམ་བུ་གླིང་འདི་ན།།ཞེས་སོགས་གསུངས།བོན་སྤྲུལ་བསྟན་འཛིན་བཟོད་པ་སོགས་ཀྱིས་བཀའ་བརྟན་དེ་རིགས་ཀྱི་བཀའ་བསྡུའི་སྐབས་ཀྱི་གསུང་ལ་གཞི་བཅོལ་ནས་སྟག་གཟིག་མཁས་པ་དམུ་ཚ་ཏྲ་ཧེ་དང་སུམ་པའི་མཁས་པ་འགུ་ཧུ་ལི་སྤར་ཡ།ཞང་ཞུང་མཁས་པ་ཁྲི་ཐོག་སྤར་ཚ་དང་རྒྱ་གར་མཁས་པ་ལྷ་བདག་སྔགས་གྲོལ།རྒྱ་ནག་མཁས་པ་ལེགས་ཏང་རྨང་པོ་དང་ཕྲོམ་གྱི་མཁས་པ་གསེར་ཐོག་ལྕེ་འབྱམས་བཅས་རྒྱལ་ཁམས་མི་འདྲ་བའི་མཁས་པ་དྲུག་བགྲང་པ་དང་།འདྲེན་ཚུལ་གཞན་དུ་སྟག་གཟིག་མཁས་པ་དམུ་ཚ་ཏྲ་ཧེ་དང་སུམ་པའི་མཁས་པ་འགུ་ཧུ་ལུ་སྤར་ཡ་ཞང་ཞུང་མཁས་པ་ཁྲི་ཐོག་སྤར་ཚ་གསུམ་ནི་སུམ་པ་དང་ཞང་ཞུང་གི་མཁས་པར་མ་བགྲང་བར་སྟག་གཟིག་མཁས་པ་མི་གསུམ་དུ་བཏགས་པ་དང་ཁྲི་ཐོག་སྤར་ཚའི་ཚབ་ཏུ་གཡུང་དྲུང་བློ་གསལ་བགྲང་མཁན་ཡང་ཡོད་དོ།།གང་ལྟར།འདི་སྐོར་གྱི་ཁུངས་གསལ་ཤོས་ནི་མི་ཕམ་རྣམ་རྒྱལ་གྱི་གཙོ་སྒྲིག་བྱས་པའི་མདོ་དྲི་མེད་གཟི་བརྗིད་པོད་བཞི་པ་དང་བཅུ་གཅིག་སོགས་ཡིན་ཞིང་དེང་གི་རྩོམ་པ་པོ་བསོད་ནམས་ནོར་བུ་དང་མཁར་ནག་སྐལ་བཟང་སོགས་ཀྱིས་ཀྱང་མང་དུ་བཤད་པས་ཞིབ་པར་གཟིགས།དམུ་ཆོ་ལྡེམ་དྲུག་གི་སློབ་མར་བསྔགས་པའི་མཁས་པ་དྲུག་ལ་འཛམ་གླིང་མཁས་པའི་རྒྱན་དྲུག་དང་གར་མ་ལི་ཤོའི་སློབ་མར་བསྔགས་པའི་མཁས་པ་དྲུག་ལ་འཛམ་གླིང་བསྟན་པའི་རྒྱན་དྲུག་ཅེས་སོ་སོར་ཞིབ་ཆ་འབྱེད་ཚུལ་ཡང་ཡོད།གོང་དུ་ཞུས་པའི་མདོ་ཚན་གཉིས་ནི་སྤྲུལ་སྐུ་བློ་ལྡན་སྙིང་པོའི་སྙན་བརྒྱུད་ཡིན་སྟབས་དུས་རབས་བཅུ་བཞི་བའི་དུས་མཇུག་ཙམ་མམ་བཅོ་ལྔ་བའི་དུས་མགོར་བྱུང་བར་མཁར་རྨེའུ་བསམ་གཏན་གྱི་མདའ་དང་འཕང་དུ་གསལ་ནའང།འགྲོ་མགོན་འཕགས་པ་དང་ཀློང་ཆེན་སོགས་ལས་དུས་འཕྱིས་པ་མ་ཟད་རེད་མདའ་བ་གཞོན་ནུ་བློ་གྲོས་ལས་ཀྱང་ཅུང་ཙམ་འཕྱིས་སྟབས་ཡིད་རྟོན་འོས་པ་ནི་རེད་མདའ་བ་སོགས་ཡིན་ནོ།།རྗེ་བཙུན་རེད་འདའ་བས་མཛད་པའི་རྒྱན་དྲུག་མཆོག་གཉིས་ཀྱི་བསྟོད་པ་མཁའ་མཉམ་མ་རུ།རྒྱན་དྲུག་པོ་རེ་རེ་ལ་བསྟོད་པ་མཛད་པ་མ་གཏོགས་མཆོག་གཉིས་ལ་དམིགས་སུ་བསྟོད་པ་མ་མཛད་པ་ནི་རྒྱན་དྲུག་མཆོག་གཉིས་དེ་རྒྱན་དྲུག་གི་ཁྱབ་ཁོངས་མ་འདས་པར་བཞེད་པས་ཡིན་ནམ་དཔྱད།རེ་འགས་རྒྱན་དྲུག་ནི།འཛམ་གླིང་བསྟན་པའི་མཁས་པ་ཡོངས་ཀྱི་གཙུག་རྒྱན་དུ་བསྔགས་སྟབས་ཡུལ་བྱེ་བྲག་པ་གཅིག་གི་མཁས་པ་རྐྱང་རྐྱང་བགྲངས་ན་མཐོང་རྒྱ་ཆུང་དྲགས་པ་དང་ཡུལ་ལུང་བྱེ་བྲག་པ་རེ་ལ་ཞེན་པ་ཆེ་དྲགས་པས་མ་གཏོགས།ནང་བསྟན་དར་ཁྱབ་ཆེ་བའི་འཛམ་གླིང་གི་ཡུལ་གྲུ་གཞན་ལའང་བསམ་གྱིས་མི་ཁྱབ་པའི་མཁས་པ་ཕུལ་ཏུ་བྱུང་བ་གཙུག་གི་རྒྱན་དུ་གྱུར་བ་ཤ་སྟག་ཡོད་པས་ཡུལ་ལུང་བྱེ་བྲག་པ་གཅིག་ལས་གདམས་ཏེ་འཛམ་གླིང་མཁས་པའི་རྒྱན་དུ་བགྲངས་པ་ནི་ནང་བསྟན་དར་པའི་འཛམ་གླིང་གི་ཡུལ་གྲུ་གཞན་མ་མཐོང་བའི་དམུས་ལོང་ཞར་བའི་སྐྱོན་དུ་སྣང་ངོ་སྐད་པ་ནི།ཅི་ཡང་མ་བརྟག་པར་ཚིག་རིས་ཙམ་ལ་འཁྲུལ་བར་མངོན་པས་འདིར་ཅུང་ཟད་ཞུས་ན།